觀兼山黄公河海圖二首 海
作者：方一夔
朝代：宋

paragraphs: 逝川走東海，日夜無休歇。
咄此盤中渦，不長亦不竭。
日月走中天，於焉雙出沒。
駭浪掀扶胥，高於朔山雪。
蠵蜃吐樓臺，蛟鼉護窟穴。
海若不徒夸，馮夷甘受屈。
吾聞三神山，恍恍銀宮闕。
便隨長風去，發軔首溟渤。
倘逢方平生，海底探明月。
坐待清淺時，歸來未華髮。